钦定古今图书集成/明伦汇编/官常典/第794卷 > 李上达
## 钦定古今图书集成/明伦汇编/官常典/第794卷 > 李上达

按《金史》本传：“上达字达道，曹州济阴人。在宋时，以荫
补官，累东平府司户参军。挞懒取东平，上达给军须，
号办治。齐国建，为吏部员外郎，摄户部事。刘豫行什
一之法，乐岁输多，歉岁寡取之，盖古人助法也。收敛
之时，蓄积盖藏，民或不以实输官，官亦不肯尽信。于
是告讦起而狱讼繁，公私苦之。上达论其弊，豫改定”
为五等之制。齐国废，以河南与宋人，上达随地入宋。
宗弼复取河南，上达为同知大名尹，按察陕西、河南。
是时，关陕、蒲、解、汝、蔡民饥，上达辄以便宜发仓粟赈
百姓。累迁知山东西路转运使。上达到官，再期比旧
增三十馀万贯，户部以其法颁之邻路。上达长于吏
事，能治繁剧，猾不能欺，所至称之。卒官，年六十一。